<classify> ASILIMIA 98 ya Watanzania kila siku wanatumia mazao ya mifugo kama nyama, maziwa na mayai na asilimia mbili wanaobaki wanatumia mazao mengine. Katibu Mkuu Wizara ya Mifugo na Uvuvi Mifugo, Profesa Elisante Ole Gabriel amesema hayo wakati akizungumza na watumishi wa wizara hiyo aliowataka waende na kasi ya serikali kuinua wizara hiyo. Alisema kutokana na Watanzania wengi kutumia mazao ya mifugo, wizara hiyo inafanya mageuzi makubwa na wafanyakazi wanatakiwa kubadilika na kufanya kazi kwa kasi kama viongozi wao.Profesa Gabriel alisema wanatakiwa kubadilika kutokana na wizara na hasa sekta ya mifugo kuipa sifa kubwa nchi ambapo ni ya pili kwa kuwa na mifugo mingi Barani Afrika ikitanguliwa na Ethiopia. Alisema uzalishaji mifugo ni mkubwa, umefikia ngombe milioni 35.5, mbuzi milioni 18.8, kondoo milioni 5.3, punda 595,000, kuku wa kienyeji milioni 38.2, wa kisasa milioni 36.6, wa mayai milioni nne.Katibu Mkuu huyo alisema kutokana na wingi wa mifugo nchini, watendaji wanatakiwa kwenda na kasi ili kwenda sambamba na mageuzi makubwa yanayofanywa katika wizara hiyo ili kuwa kinara katika utoaji huduma ya utumiaji mazao ya mifugo kitaifa na kimataifa na wa kutegemewa na watu wengi. Aliwataka wafanyakazi wa wizara hiyo watembee kifua mbele kutokana na umuhimu wa wizara yao, waende na mageuzi yanayofanywa wizarani kuwa bora zaidi na ya kutegemewa kwa kiwango kikubwa.Alisema ili kuhakikisha wizara hiyo inafanikiwa katika maboresho yake, imejipanga na kupanga watendaji wake ikiwa na pamoja na kuziba mapengo ya watendaji waliokuwapo wizarani. Akifungua kikao hicho cha kazi, Katibu Mkuu Wizara ya Mifugo Uvuvi, Dk Rashid Tamatama alisema wizara hiyo imefanya ubunifu kwa kuandaa dawati kuzitambua sekta binafsi na kuzishirikisha wizarani.Kuanzishwa kwa dawati hilo kumechangia kwa kiasi kikubwa kuzibainisha sekta binafsi ambazo zinaweza kushirikiana na wizara katika kusukuma mbele maendeleo ya wizara, alisema Dk Tamatama. Alisema wizara pia inaandaa Mpango wa Biashara unaokusudia kufufua Shirika la Mifugo lililokuwepo. Aliwataka watendaji wa sekta zote mbili ya mifugo na uvuvi katika wizara hiyo kushirikiana na kwamba ushirikiano huo unatakiwa kuwapo pia ndani ya idara na baina ya mtumishi na mtumishi.Kutokana na familia za baadhi ya watumishi kuwa Dar es Salaam, Dk Tamatama aliwataka watumishi na madereva kuendesha kwa tahadhari magari, kwani siku za hivi karibuni magari ya serikali yamekuwa yakisababisha ajali na kupelekea vifo na kupoteza watendaji.  <topic>: KITAIFA 